En tilsandet sejlrende har skabt store problemer ud for Asaa Havn. Tirsdag aften blev to både trukket fri – og det betyder, at i alt otte både er gået på grund ved havnen. Nu indkalder havnen til møde på opfordring fra Asaa Bådelaug. - De vil gerne holde et møde, og det gør vi så på baggrund af problemerne, der har været med grundstødning, siger Knud Erik Sørensen, der er formand for Asaa Havn. Han fortæller, at bådelauget gerne vil have en dybere sejlrende end de to meter, den er nu. Men det kommer næppe til at ske. - Jeg ville gerne bruge penge på det, men vi har ikke pengene. Vi er en lille havn, der skal klare os med den økonomi, der er, siger formanden til TV2 Nord. Han mener, at ansvaret for et sikkert anløb ligger lige så meget ved skibsførerne som ved havnen. - Skibsføreren skal sætte sig ind i de forhold, der er på det pågældende sted. I sejlrenden er der to meter vand, når der er vandspejl. Men kommer man en dag, hvor der er østlig kuling, så ser tingene jo helt anderledes ud, siger Knud Erik Sørensen. Han peger også på, at der er ekstra meget trafik i juli måned – og at skibene bliver større og større. - Stikker man 1,8 meter, og der er lavvande, så får rødspætterne hudafskrabninger. Vi gør det så godt, vi overhovedet kan. Vi beklager det lige så dybt som alle andre, men skibsførerne har også et ansvar, siger formanden. Mødet foregår i havnehuset i Asaa torsdag aften klokken 19.

Opsummering:
Otte skibe er på en måned gået på grund ved Asaa Havn. Nu indkalder havnen til møde.